รองนายกรัฐมนตรี ยืนยัน คำสั่งหัวหน้า คสช. ไม่ได้แทรกแซง กกต.เรื่องการแบ่งเขตเลือกตั้ง เพียงแค่ป้องกันไม่ให้การเลือกตั้งเป็นโมฆะ
รองนายกรัฐมนตรี ยืนยัน คำสั่งหัวหน้า คสช. ไม่ได้แทรกแซง กกต.เรื่องการแบ่งเขตเลือกตั้ง เพียงแค่ป้องกันไม่ให้การเลือกตั้งเป็นโมฆะ

นายวิษณุ เครืองาม รองนายกรัฐมนตรี ยืนยันว่า การออกคำสั่งหัวหน้าคณะรักษาความสงบแห่งชาติ ฉบับที่ 16/2561 ให้อำนาจคณะกรรมการการเลือกตั้ง เปลี่ยนแปลงพิจารณาแบ่งเขตเลือกตั้ง ขยายเวลาประกาศเขตได้ จนร่างพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎรมีผลบังคับใช้ ไม่ใช่การแทรกแซงการทำงานของ กกต. เพราะไม่ได้ไปสั่งการ หรือบังคับ ให้ต้องเปลี่ยนแปลงเขตเลือกตั้ง เนื่องจากทุกอย่างยังเป็นอำนาจในการตัดสินของ กกต.ทั้งสิ้น แต่การออกคำสั่งดังกล่าว มีสาเหตุมาจากความกังวลและความไม่มั่นใจ ของ กกต. ที่ได้หารือมายัง คสช. หลังไม่สามารถประกาศเขตเลือกตั้งได้แล้วเสร็จ ตามปฎิทินการทำงานที่ระบุไว้ก่อนหน้านี้ อีกทั้งมีเรื่องร้องเรียนเกี่ยวกับการแบ่งเขตเลือกตั้งจำนวนมาก จึงเกรงว่า อาจมีการนำบางประเด็นไปร้องเรียน จนเป็นเหตุที่ทำให้การเลือกตั้งกลายเป็นโมฆะ ดังนั้นการออกคำสั่งดังกล่าว เพื่อคุ้มครองให้ กกต.สามารถดำเนินการแบ่งเขตเลือกตั้งให้แล้วเสร็จ โดยไม่ต้องกังวลเรื่องของระยะเวลา


ส่วนที่พรรคการเมืองรวมตัวเตรียมยื่นให้ กกต. ทบทวนเลื่อนการเลือกตั้งออกไป เพื่อให้หลายพรรคการเมืองได้เตรียมความพร้อมนั้น นายวิษณุ ไม่ขอให้ความเห็น เพียงแต่ระบุ ว่า ยังไม่มีอะไรทำให้โรดแมปการเลือกตั้งที่วางไว้เปลี่ยนไป